Martin Lidegaard (RV), 2003-10-24:
Som flere ordførere har været inde på, så står der faktisk rigtig mange gode ting i denne her redegørelse, som også er meget flot.
Og jeg vil gerne starte med at give tilsagn om, at der ikke er mange ting, der fremgår af denne her redegørelse, som Det Radikale Venstre ikke kan støtte.
Så vi ser frem til at samarbejde omkring de ting.
Problemet er de ting, der ikke står i redegørelsen, og dem er der, skulle jeg hilse og sige, en hel del af.
Som bekendt er de to hovedtemaer i redegørelsen ernæring og fødevaresikkerhed.
Og hvis jeg starter med ernæringen, og her vil jeg gerne starte med diskussionen om det internationale perspektiv, så skriver man jo på side 8, at man i høj grad mener, at ernæring er en national indsats.
Og det spørgsmål, jeg var inde på tidligere til Venstres ordfører, var, om ikke Venstre ser en sammenhæng imellem de støtteordninger, vi har på europæisk plan, og den fødevarekultur, vi fremmer i Danmark.
KL. 11.55 Og så antydede Venstres ordfører, lidt upassende måske, at vi andre ikke havde læst redegørelsen, og nævnte et par andre steder, hvor der stod »EU«.
: Det, der handler om hele reformen af EU's landbrugspolitik, altså den økonomiske støtte, de der små 350 mia. kr., som i vidt omfang skaber og former dansk landbrugs- og fødevarepolitik, det er dem, vi snakker om, og de er kun nævnt i to linjer.
Hvorfor det?
Derudover har vi så haft en diskussion om, hvorvidt information er nok, når vi skal forsøge at vinde den værdikamp, som vi i virkeligheden snakker om i dag, nemlig kampen om, hvad god madkultur er, hvad ernæringsrigtig madkultur er.
Der synes jeg, der er en pointe, og jeg vil gerne sige, at jeg selv har flyttet mig, og jeg tror også Det Radikale Venstre har flyttet sig lidt i det her spørgsmål, for det er jo rigtigt, at smag et langt stykke ad vejen må være folks eget ansvar.
Noget for noget, kunne man fristes til at sige.
Derfor må vi jo følge udviklingen som så mange andre og prøve at matche det massive markedsudbud, der foregår på det her område, og derfor er jeg ikke overbevist om, at information er nok.
Jeg tror også, vi skal have nogle ordninger, der sikrer et udbud.
Apropos udbud vil jeg sige, at et frit valg jo så også handler om at have en vis mangfoldighed i udbuddet af fødevarer.
Koncentrationen af fødevareproduktionen på meget få virksomheder har sikret et billigt udbud af fødevarer.
Også dér tror jeg, at vi bliver nødt til at erkende, at vi har nået et skridt i udviklingen, hvor vi må turde tænke utraditionelt, også selv om det ikke er let.
Også selv om det ikke er rart for liberalt tankegods at gøre det, så tror jeg, at hvis vi skal matche udviklingen, bliver vi nødt til at flytte vores eget værdisæt.
Så nævner redegørelsen økologi, som jo de seneste undersøgelser viser også har noget med ernæring at gøre.
Og igen må jeg sige: Der står ikke noget, jeg er uenig i, men jeg mangler lidt, hvad det er, man har tænkt sig at gøre for at fremme, kan man sige, markedet for økologi, som man siger er vejen frem.
Jeg mangler konkrete bud på, hvordan man kommer videre dér.
Hansen til Økologiens Hus.
Han har også støtte herfra, hvis det skulle lykkes ham at komme igennem med sin gruppe og få lavet et ændringsforslag på det punkt.
Så er der forskningsindsatsen.
Igen står der mange pæne ord, også om, og det vil jeg medgive hr. Henrik Vestergaard, international forskning.
Det hænger bare ikke sammen med bevillingerne.
Der er igen ikke rigtig sammenhæng mellem holdningerne og handlingerne.
Derfor: Ja til de mange gode initiativer på informationsområdet, men det er ikke nok.
På fødevaresikkerheden har vi så hele den der kontroldiskussion, som flere har rejst.
Jeg vil godt sige, at jeg egentlig synes, at det eneste rigtige at gøre på nuværende tidspunkt vil være at foretage en grundig undersøgelse og evaluering af vores egenkontrolordning, især for de mindre virksomheder.
De store tror jeg, vi alle sammen har en fornemmelse af fungerer i et vist omfang.
Det vil selvfølgelig være rart at få det dokumenteret, men jeg tror, vi alle sammen har en fornemmelse af, at hele egenkontrolsystemet fungerer fornuftigt.
Sandheden er, at vi ikke aner, om det også gælder de mindre virksomheder.
Med det siger jeg også, at Det Radikale Venstre tidligere har ytret, og vi mener stadig, at ideen om et fødevarekørekort med den nuværende viden er forfejlet.
Vi risikerer at spænde ben for en masse mennesker, vi ikke ønsker at spænde ben for, ikke mindst etniske minoriteter, der i høj grad ernærer sig ved et selvstændigt erhverv i det her område, og vi gør det på et grundlag, som vi ikke kender
særlig meget til.
Jeg havde ønsket, og vi foreslog også, at regeringens svar på det udspil, som Socialdemokratiet og Dansk Folkeparti i frustration over, at der ikke skete så meget på området, fremsatte, havde været: Vi vil ikke afvise det, vi vil gerne have lov til at lave et dokumenteret grundlag for, hvordan det står til. Vi skal under alle omstændigheder have undersøgt det her.
Jeg kunne også godt have en fornemmelse af, at vi på egenkontrolområdet, hvad angår mindre virksomheder, er gået lidt for langt i vores regelsæt.
Altså hvor mange skemaer og formularer skal man udfylde for at få lov til at servere et stykke smørrebrød på et værtshus?
Jeg ved det ikke, ingen i denne sal ved det.
Jeg kunne godt ønske mig, at ministeren i dag gav tilsagn om, at vi snart vil få den gennemgribende undersøgelse af det her område, som både vil give os mulighed for at justere egenkontrollen ind for de små virksomheder og lave en kørekortordning eller måske bare, hvad jeg måske vil foretrække, en sanktionsordning uden kørekort, som gør det muligt at løse de problemer, der nu måtte være, men som ingen i denne sal præcis kender omfanget af.
Det vil være det rigtige svar.
Det er et konkret spørgsmål, jeg gerne vil bede ministerens svare på om man kunne forestille sig at gå i gang med.
Endelig er der hele dyrevelfærdsområdet, som ikke er blevet berørt tidligere i dag i nævneværdigt omfang.
Det er faktisk et af de områder, hvor jeg synes, at der er nogle konkrete ting, men det er måske også et af de områder, hvor regeringen er blevet presset mest af et flertal uden om regeringen.
Man har jo lov at glæde sig over, at det er med, og jeg kan love for, at vi vil forfølge dyrevelfærd på alle fronter i det kommende folketingsår også.
Til hr. Henrik Vestergaard: Den pesticidhandlingsplan, som Det Radikale Venstre støttede sidste gang, indeholdt både et frivilligt element og f.eks. også indførelse af pesticidafgift, nogle direkte markedsincitamenter, som samtidig skubbede i den rigtige retning.
Og igen: Hvorfor skal alt være frivilligt?
Hvorfor ikke både benytte sig af de gode frivillige aftaler og af mere håndfaste virkemidler?
Til hr. Jens Kirk: Ja, det er jo rigtigt, at vi har fået en stor koncentration på indkøbssiden også, men det dækker altså kun visse dele af landet, herunder ikke mindst de store byer.
Hvis vi derimod tager ud i de små Brugser og købmænd i landdistrikterne, har de jo slet, slet ikke den samme beskyttelse, om jeg så må sige, i kraft af deres volumen.
Så det er en delvis sandhed.
Men det er også sjovt, at det lige præcis er i de store byer, at økologien står stærkest.
Det er lige præcis i de store byer, at de små producenter står stærkest.
Jeg vil ikke udelukke, at man kan strikke en uddannelsesordning sammen i forbindelse med kørekortet, som vil virke fornuftigt.
Vi ved bare heller ikke, hvad situationen er derude i forhold til de etniske minoriteter.
Vi ved ikke, hvor barrieren ligger.
Mit indtryk er, at de problemer, som er her, kan være et vidensproblem, som fru Ritt Bjerregaard lægger op til, men i virkeligheden er der også nogle helt andre typer problemer, som kommer før det, nemlig det overhovedet at henvende sig til danske myndigheder på et sprog, man ikke kender, og komme i gang.
Det er derfor, jeg efterlyser et bedre vidensgrundlag, inden man forhaster en lovgivning igennem.
Jeg er egentlig ikke i tvivl om, at fru Ritt Bjerregaard og jeg ønsker det samme mål, ønsker at komme det samme sted hen.
Det, jeg ønsker, er måske lidt større viden ikke mindst på dette område, før vi ligesom sætter paragrafferne på plads.